
Egy csésze innováció – avagy a kapszulás kávék piaca

A kávé tekintélyes kultusszal rendelkezik, az emberek mindennapjainak szerves részévé vált.
Az utóbbi tíz évben, a kapszulás kávéfőzők hatalmas sikert arattak a háztartások körében, szerte
a világon. A kapszulás kávék piacán évtizedekig a Nespresso volt az egyedüli szereplő, azonban
az egyedülálló technológiáit őrző szabadalmak lejártak, így versenytársak sokaságával találták
szembe magukat. Ma már szinte alig van olyan, a kávépiacon jelenlévő vállalat, amely ne
fejlesztett volna saját kapszulás kávéfőzőt és/vagy ne árulna Nespresso kompatibilis
kávékapszulát. Kutatást végeztem annak érdekében, hogy feltárjam, hogyan reagált a Nespresso
a versenytársak tömeges megjelenésére és milyen stratégiát követ annak érdekében, hogy
megőrizze előkelő pozícióját a kapszulás kávék piacán. Ezt követően összehasonlítottam a
Nespresso és két versenytársa, az Illy és a Bialetti marketingtevékenységét a marketingmix
segítségével. Kérdőíves, kvantitatív kutatást is folytattam, hogy megvizsgáljam, van e kapcsolat
bizonyos demográfiai adatok (lakóhely, életkor) és a háztartásban megtalálható kávéfőző
típusa, valamint az új kávéfőző vásárlását megelőző tájékozódási forrás között. Kérdőívem
segítségével azt is felmértem, hogy a kitöltők mely szempontokat tartják a legfontosabbnak egy
új kávéfőző vásárlása esetén. Végezetül a Nespresso társadalmi és környezeti fenntarthatóság
iránti törekvéseit vettem górcső alá, illetve egy merőben új, a legtöbb nagyvállalat számára
ismeretlen piacot mutatok be, amiben hatalmas lehetőség rejlik. A kutatási eredményeim
rámutattak arra, hogy a háztartásban megtalálható kávéfőző típusa független a kitöltő
életkorától és lakóhelyétől. A vizsgált tájékozódási források közül, egyedül az internetes
portálok felkeresése mutatott statisztikailag szignifikáns kapcsolatot a fiatalabb kitöltőket
tartalmazó korcsoporttal, azaz a 45 év alattiakkal. A kérdőív kitöltői számára a négy
legfontosabb szempont kávéfőző vásárlásakor az elkészíthető kávé minősége, a kávéfőző ára,
ismerősök/család/barátok ajánlása és a saját múltbeli tapasztalataik. Kutatásom során arra
jutottam, hogy a Nespresso egyedülálló fogyasztói márkaértéket (consumer based brand equity)
épített fel, ami tartós versenyelőnyt biztosít a versenytársakkal szemben.



